CELEX: 32019D1999
Language: sk
Date: 2019-11-28 00:00:00
Title: Vykonávacie Rozhodnutie Komisie (EÚ) 2019/1999. z 28. novembra 2019, ktorým sa mení rozhodnutie 2005/51/ES, pokiaľ ide o obdobie, počas ktorého sa pôda kontaminovaná pesticídmi alebo perzistentnými organickými látkami môže dovážať do Únie na účely dekontaminácie [oznámené pod číslom C(2019) 8555]

2.12.2019   
               
               
                  SK
               
               
                  Úradný vestník Európskej únie
               
               
                  L 310/37
               
            
         VYKONÁVACIE ROZHODNUTIE KOMISIE (EÚ) 2019/1999.
         z 28. novembra 2019,
         ktorým sa mení rozhodnutie 2005/51/ES, pokiaľ ide o obdobie, počas ktorého sa pôda kontaminovaná pesticídmi alebo perzistentnými organickými látkami môže dovážať do Únie na účely dekontaminácie
         [oznámené pod číslom C(2019) 8555]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1 prvý pododsek prvú zarážku,
         keďže:
         
                     (1)
                  
                  
                     Podľa článku 4 ods. 1 smernice 2000/29/ES v spojení s časťou A bodom 14 prílohy III k uvedenej smernici je zakázané doviezť do Únie pôdu s pôvodom v určitých tretích krajinách.
                  
               
                     (2)
                  
                  
                     Členským štátom sa rozhodnutím Komisie 2005/51/ES (2) dočasne povolilo za určitých podmienok poskytnúť výnimku z týchto ustanovení, pokiaľ ide o pôdu kontaminovanú pesticídmi alebo perzistentnými organickými látkami, ak sa dováža na účely dekontaminácie a je určená na spracovanie vo vyhradených spaľovniach nebezpečného odpadu.
                  
               
                     (3)
                  
                  
                     Podľa prílohy k rozhodnutiu 2005/51/ES členské štáty, ktoré využívajú výnimku, každoročne oznamujú členským štátom a Komisii podrobnosti o každom dovoze pôdy na svoje územie, ako sa uvádza v bode 3 uvedenej prílohy.
                  
               
                     (4)
                  
                  
                     Niektoré členské štáty požiadali o predĺženie platnosti povolenia poskytovať uvedenú výnimku. Z oznámení, ktoré predložili členské štáty podľa rozhodnutia 2005/51/ES, vyplýva, že pri uplatňovaní uvedenej výnimky je dodržiavanie osobitných podmienok stanovených v uvedenom rozhodnutí postačujúce na to, aby sa zabránilo zavlečeniu škodlivých organizmov do Únie. Z činností, na ktoré sa vzťahuje uvedené rozhodnutie, teda nevyplýva žiadne rastlinolekárske riziko.
                  
               
                     (5)
                  
                  
                     Je preto vhodné, aby sa platnosť výnimky predĺžila o ďalších päť rokov do 31. decembra 2024.
                  
               
                     (6)
                  
                  
                     Rozhodnutie 2005/51/ES by sa preto malo zodpovedajúcim spôsobom zmeniť.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Zmena rozhodnutia 2005/51/ES
            V článku 1 druhom odseku rozhodnutia 2005/51/ES sa dátum „31. decembra 2019“ nahrádza dátumom „31. decembra 2024“.
         
         
            Článok 2
            Adresáti
            Toto rozhodnutie je určené členským štátom.
         
         
            V Bruseli 28. novembra 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 169, 10.7.2000, s. 1.
         
            (2)  Rozhodnutie Komisie 2005/51/ES z 21. januára 2005, ktorým sa povoľuje členským štátom dočasne poskytnúť výnimky z určitých ustanovení smernice Rady 2000/29/ES vzhľadom na dovoz pôdy kontaminovanej pesticídmi alebo perzistentnými organickými látkami na účely dekontaminácie (Ú. v. EÚ L 21, 25.1.2005, s. 21).